钦定古今图书集成/明伦汇编/氏族典/第458卷 > 《廖用贤尚友录》 > 费愚
## 钦定古今图书集成/明伦汇编/氏族典/第458卷 > 《廖用贤尚友录》 > 费愚

按《万姓统谱》：“愚字希颜，乌程人。少警敏质直，与王华、
屠勋、孙清辈友。授南陵训导，有文誉。举入宛陵书院，
督诲士子，条分节解，无间寒暑。诸生贫乏者，捐俸助
之。尝署宁国、太平、绩溪、南陵四县事。清约自守，抚民
若子。时有伪为千户校尉，以拿豪宦为名，意在掠公
帑者，愚觉其伪，密令擒之，发其箧，俱短兵药矢。事闻”，
陞湖广麻城知县，卒。愚自号“古直居士。”嘉靖间，门人
汪经、王珂仕嘉、湖时，造请像，瞻拜涕泗，久益不忘。其
以德感人类如此。